Arrikrutz-Oñatiko kobak Gipuzkoako sistema karstiko luzeena dira, eta espeleologia hastapenetan, arkeologia eta paleontologia azterketetan Euskadiko aitzindarietako bat. Zapatuan eta domekan hori barrutik ezagutzeko aukera izango dute bisitariek, jardunaldi hauen baitan. "Zapatuan 53. galerian burutzen diren ohiko bisitak familiei bideraturiko tailerrez osatuak izango dira. Etxeko txikiak ikertzaile lanetan jarriko ditugu eta kobazuloko animalia ezezagun baina era berean ezinbestekoak diren troglobioak ikertu beharko dituzte, lupekin. Domekan, berriz, bisita turistikoa erdi prezioan egongo da", azaldu du Ikerne Altube Oñatiko Garapen eta Turismo Agentziako arduradunak.